Wending in jagongeluk-saakStefan Hepburn tydens ‘n vorige hofverskyning. Foto: Maroela Media Die verhoor van Stefan Hepburn, die man wat van strafbare manslag aangekla word nadat hy glo per ongeluk ŉ plaaswerker tydens ŉ jagtog doodgeskiet het, het nie Dinsdag begin soos verwag nie. Hepburn het in die Modimolle-streekshof in Limpopo verskyn waar sy verhoor vandag sou begin. Hepburn se regsverteenwoordiger het egter die hof versoek om die saak uit te stel aangesien die verdediging van voorneme is om vertoë aan die direkteur van openbare vervolging te rig. Die staat het nie hierdie versoek teengestaan nie. Landdros Peter Manthata het die versoek toegestaan, maar nie voor hy sy misnoeë te kenne gegee het oor die tydsberekening van die aansoek nie. “Dit is ŉ beskuldigde se reg om die direkteur van openbare vervolging (DOV) te nader. My bekommernis hier is dat hulle dit vroeër kon gedoen het. Die staat het aangedui hulle is gereed om [met die verhoor] voort te gaan, die getuies is hier, die verhoor kan begin. As die verdediging vandag hierheen gekom en aangedui het hulle het reeds vertoë aan die DOV gerig, was dit dalk ŉ ander saak.” Hepburn se regsverteenwoordiger het aan Manthata gesê die verdediging is van voorneme om die vertoë binne die volgende twee tot drie weke tot die DOV te rig. Die DOV sal dan op grond van dié vertoë ŉ besluit oor die saak neem. Stefan Hepburn. Foto: Maroela Media Manthata het daarna die getuies wat by die hof teenwoordig was, verskoon en aan hulle gesê indien die verdediging se aansoek aan die DOV onsuksesvol is, sal hulle ingelig word wanneer die verhoor sal begin. Indien die aansoek suksesvol is, sal die staat hulle ook sodanig inlig. Maroela Media het vroeër berig Hepburn en sy vrou het op 11 Februarie verlede jaar op ŉ plaas buite Modimolle bosvarke gaan jag. Hepburn het in sy verklaring wat aan die hof voorgelê is, gesê hulle het ná sononder in die mielieland gesit en vir die bosvarke gewag. Volgens Hepburn het hy ŉ donker voorwerp in die land gesien wat soos ŉ groot bosvark gelyk en in sy rigting gekyk het. Hy beweer hy het ook die kenmerkende geluid gehoor van ŉ bosvark wat mieliestronke van die plant afstroop. Hepburn het gesê hy het na die voorwerp gemik en geskiet. Toe die voorwerp ŉ vreemde geluid maak, het hy besef hy het moontlik iemand raakgeskiet. Die oorledene is later as Jan Railo (23), ŉ werker op een van die buurplase, geïdentifiseer. Volgens Hepburn het polisiebeamptes, wat eerste op die toneel was, ŉ groot sak vol mielies ŉ paar meter van die oorledene in die land gevind. Hepburn het gesê hy vermoed Railo het daar gesit omdat hy besig was om mielies in die sak te sit. Hepburn is in Februarie op borgtog van R15 000 vrygelaat. Manthata het vandag sy borgtog verleng tot sy volgende hofverskyning, maar op versoek van Hepburn se regspan is sy borgtogvoorwaardes aangepas sodat hy hom voortaan net een keer ŉ week by ŉ polisiestasie moet aanmeld en nie meer twee keer ŉ week soos voorheen nie. Hepburn sal op 28 Mei weer in die hof verskyn. Lees alle vorige berigte oor Stefan Hepburn op Maroela Media.